L 303/12
BG
Официален вестник на Европейския съюз
23.11.2022 г.
ДЕЛЕГИРАН РЕГЛАМЕНТ (ЕС) 2022/2290 НА КОМИСИЯТА от 19 август 2022 година за изменение на Делегиран регламент (ЕС) 2020/2015 по отношение на някои изключения от задължението за разтоварване в западните води за 2023 г.
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2019/472 на Европейския парламент и на Съвета от 19 март 2019 г. за създаване на многогодишен план за запасите — обект на риболов в западните води и съседните на тях води, и за видовете риболов, които експлоатират тези запаси, за изменение на регламенти (ЕС) 2016/1139 и (ЕС) 2018/973 и за отмяна на регламенти (ЕО) № 811/2004, (ЕО) № 2166/2005, (ЕО) № 388/2006, (ЕО) № 509/2007 и (ЕО) № 1300/2008 на Съвета (1), и по-специално член 13 от него, като има предвид, че: (1)
В Делегиран регламент (ЕС) 2020/2015 на Комисията (2) се предоставят подробности относно начина на изпълнение на задължението за разтоварване при определени видове дънен риболов в западните води за периода 2021—2023 г.
(2)
Съгласно Делегиран регламент (ЕС) 2020/2015 някои изключения от задължението за разтоварване се прилагат временно до 31 декември 2022 г. В тези случаи държавите членки, които имат пряк управленски интерес, трябваше да представят във възможно най-кратък срок и не по-късно от 1 май 2022 г. допълнителна научна информация в подкрепа на изключението.
Представените данни подлежаха на оценка от страна на Научния, технически и икономически комитет по рибарство (НТИКР) най-късно до 31 юли 2022 г.
(3)
На 3 май 2022 г. държавите членки с излаз на северозападните води (Белгия, Ирландия, Испания, Франция и Нидерландия) представиха на Комисията съвместна препоръка.
На 25 юли 2022 г. беше представен преработен текст на съвместната препоръка.
(4)
В съвместната препоръка се изисква ново изключение въз основа на висока способност за оцеляване по отношение на морски език под минималния референтен размер за опазване, уловен в участък 7e на ICES от кораби с дължина под 12 m и използващи дънни тралове (OTB) в рамките на шест морски мили от брега, но извън определени зони за размножаване, с размер на окото на торбата, по-голям от 80 mm.
(5)
НТИКР отбеляза, че в подкрепа на това изключение е представено значително количество информация и разяснения, и призна, че при този вид риболов се изхвърля само малко количество риба.
(6)
Поради посочените от НТИКР причини, с които Комисията е съгласна, изключението следва да бъде предоставено до 31 декември 2023 г.
(7)
Освен това в съвместната препоръка се иска ново минимално изключение за обикновен морски език (Solea solea) — до 3 % от общия годишен улов на този вид, извършен от кораби, използващи бим тралове (ТВВ) с размер на окото на мрежата 80—119 mm, снабдени с фламандски панел, за улов на обикновен морски език в участъци 7j и 7k на ICES.
(8)
НТИКР отбеляза, че с въвеждането на по-селективни уреди са постигнати подобрения и че нежеланият улов на маломерна риба е намалял.
Настоящият обем на изхвърлянията е минимален.
Освен това НТИКР отбеляза, че има планове за генетични изследвания, за да се подобрят знанията за запаса, което може да доведе до по-добро разбиране на граничните стойности и размера на запаса.
НТИКР счита, че това помага да се определи въздействието на риболовните дейности и по този начин да се прецени по-точно въздействието на мерките за управление, като например поисканите изключения от задължението за разтоварване.
(1) ОВ L 83, 25.3.2019 г., стр. 1.
(2) Делегиран регламент (ЕС) 2020/2015 на Комисията от 21 август 2020 г. за уточняване на подробностите относно изпълнението на задължението за разтоварване при определени видове риболов в западните води за периода 2021—2023 г. (ОВ L 415, 10.12.2020 г., стр. 22).